Алимент түлә, тыныч йокларсың

	Балаларына алимент түләү­дән баш тартып, качып йөрүчеләргә ике-өч ел элек үк катгый чаралар күрә башлаганнар иде инде. Россиянең суд приставлары хезмәте аларга каршы чын “сугыш башлады”.	 Андый аталарны эшкә алганда да энә күзеннән үткәрә һәм чит илгә дә чыгармый башладылар. Россия Юстиция министрлыгы, бу чаралар бе­лән генә канәгать­ләнмичә, ми­һербансыз ата-аналардан балаларына алимент түләтүнең башка юлларын да тәкъдим итмәкче. Шул уңай­дан министрлык бу хактагы законга үзгәрешләр кертү турындагы тәкъдимнәрен Дәү­ләт Думасына керт­кән дә инде.   Үзгәрешләрнең күп өлеше алимент түләүдән качып йө­рүчеләргә тагын да катырак чаралар күрүгә кагыла. Мәсә­лән, аларның машина йөртергә хокук бирүче документларын (праваларын) алырга мөмкиннәр. Шәхси эшмә­кәрләрне исә эшчәнлекләренә лицензиядән мәхрүм итү күздә тотыла. Андыйларны актив ялдан мәхрүм итү – ау билетын кире алу да карала.   Закон проектында алиментчыларның үз мөлкәтлә­рен икенче кешегә, мәсәлән, ире яки хатынына, туганнарына, дусларына күчереп яздыруны тыю да каралган. Хәтта бу төр сделка элегрәк рәсми­ләштерелгән булса да, суд органнары аны яңадан карап, дөрес түгел дип табарга мөмкин. Законга үзгәрешләр кабул ителә калса, алимент күләме элеккечә ата яки ананың хезмәт хакына бәйле булмаска мөмкин. Аның күләмен суд баланың яшәү минимумына карап билгеләячәк. Алимент күләменә, инфляциягә бәйле рәвештә, еллык индексация ясау да каралган.   Болардан тыш закон проектында бурычлы кешенең суд приставларына мәҗбүри рәвештә мал-мөлкәтләре турындагы декларацияне күрсәтүе дә каралган. Әгәр аны күрсәтүдән баш тартсалар яки мәгълүматларны дөрес итеп күрсәтмәсәләр, аларга карата җинаять эше дә ачылырга мөмкин. Әгәр депутатлар тарафыннан законга үзгәрешләр кабул ителә калса, бу төр катгый чаралар алимент тү­ләүченең баласына, кайбер очракларда ата-анасына (кызганычка каршы, арабызда андыйлар да бар) 5 мең сум бурычы булса да кулланылачак. 
	Люция ФАРШАТОВА	
Ватаным Татарстан

	№ 103 | 07.06.2011	


